MT Il-Ġurnal Uffiċjali tal-Unjoni Ewropea C 425/11

Rapport Finali tal-Uffiċjal tas-Seduta (1)

Il-Każ AT.38238 — Tabakk Mhux Maħdum — Spanja — Deċiżjoni dwar emenda tal-multa

(2017/C 425/08)

Fid-Deċiżjoni C(2004) 4030 tal-20 ta’ Ottubru 2004 fil-Każ AT.38238 — Tabakk Mhux Maħdum — Spanja (id-“Deċiżjoni tal-2004”), il-Kummissjoni sabet, fost affarijiet oħra, li l-World Wide Tobacco España, SA (“WWTE”) kienet kisret l-Artikolu 81(1) KE bejn l-1996 u l-2001. Id-Deċiżjoni tal-2004 ddikjarat li dawk li kienu l-kumpaniji prinċipali tad-WWTE, Standard Commercial Corporation (“SCC”), Standard Commercial Tobacco Co. Inc. (“SCTC”) u Trans-Continental Leaf Tobacco Corporation Ltd (“TCLT”), kienu responsabbli in solidum mad-WWTE għall-multa imposta b’konnessjoni mal-imġieba ta’ ksur tad-WWTE. Wara li ħallset proviżorjament din il-multa f’isimha u f’isem dawn il-kumpaniji prinċipali, WWTE rat ir-responsabbiltà tagħha titnaqqas b’EUR 243 000 mill-Qorti Ġenerali (2). F’azzjoni separata li saret mill-Alliance One International Inc. (“AOI”) (3) flimkien ma’ SCTC (4) u TCLT, il-Qorti Ġenerali annullat id-Deċiżjoni tal-2004 sa fejn kellha x’taqsam TCLT, iżda mhux għall-AOI jew l-SCTC (5).

Fid-dawl tat-tnaqqis fil-multa tad-WWTE, l-abbozz tad-deżizjoni biex tkun emendata d-Deċiżjoni tal-2004 billi, skont it-tnaqqis miksub mid-WWTE, jitnaqqas l-ammont tal-multa li għaliha SCC u SCTC huma responsabbli in solidum. Mindu SCC u SCTC kienu responsabbli għall-istess ammont, is-servizz tal-Kummissjoni jqisu li jkun biżżejjed li tkun imposta multa waħda mnaqqsa fuq l-AOI li, bħala s-suċċessur legali ta’ SCC u SCTC, assumiet ir-responsabbiltà imposta mid-Deċiżjoni tal-2004 fuq dawn l-entitajiet. Meta ngħatat l-opportunità li tagħmel magħrufa l-veduti tagħha f’Diċembru 2015, l-AOI kkonfermat li deċiżjoni bħal din setgħet ġiet indirizzata lilha milli lill-SCC u l-SCTC.

L-abbozz tad-deċiżjoni ma jbiddilx l-oġġezzjonijiet li fuqhom hija bbażata d-Deċiżjoni tal-2004. Huwa jittratta biss ma’ materji tal-multa fir-rigward tar-responsabbiltà tal-kumpanija prinċipali ta’ SCC u SCTC għall-imġiba tad-WWTE Dan ma jaffettwax l-ammont tal-multa li għaliha d-WWTE nstabet responsabbli. Skont dan, anki jekk, kif jista’ jidher mill-Premessa 9 tal-abbozz tad-Deċiżjoni, il-Kummissjoni - minkejja l-isforzi ripetuti tagħha — ma rnexxilhiex li tikseb il-veduti tad-WWTE, hija rnexxielha tagħmel ħafna iktar milli tissodisfa biss l-obbligi tagħha lejn id-WWTE f’dak li huwa d-dritt li tinstema’. AOI użat l-opportunità mogħtija lilha biex setgħet tagħmel magħrufa l-veduti tagħha. Jiena nikkunsidra li l-eżerċizzju effettiv tad-drittijiet proċedurali sa issa ġie rispettat fil-proċedura relatata mal-abbozz tad-deċiżjoni.

Brussell, il-31 ta’ Mejju 2017. Joos STRAGIER

(1) Skont l-Artikoli 16 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni, ĠU L 275, 20.10.2011, p. 29.

(2) Is-sentenza fil-World Wide Tobacco España v il-Kummissjoni (T-37/05, EU:T:2011:76) ikkonfermata fl-Appell fl-Ordni fil-World Wide Tobacco España v il-Kummissjoni (C-240/11 P, EU:C:2012:269).

(3) AOI kienet iffurmata bl-għaqda f’Mejju 2005 ta’ SCC u Dimon Inc.

(4) Li ngħaqdet ma’ AOI f’Ġunju 2005.

(5) Is-sentenza fl-Alliance One u Oħrajn v il-Kummissjoni (T-24/05, EU:T:2010:453) ikkonfermata fl-appell fis-sentenza fl-Alliance One u Oħrajn v il-Kummissjoni (C-628/10 P u C-14/11 P, EU:C:2012:479).